Document ID: 32014D0176

A BIZOTTSÁG VÉGREHAJTÁSI HATÁROZATA
(2014. március 27.)
az egyes élelmiszerek forgalmazásával kapcsolatos csalárd módszerek előfordulási gyakoriságának megállapítására szolgáló koordinált ellenőrzési tervhez nyújtott uniós pénzügyi támogatásról
(az értesítés a C(2014) 1912. számú dokumentummal történt)
(2014/176/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 66. cikkére,
mivel:
(1)
A 2014/180/EU bizottsági ajánlás (2) értelmében a tagállamoknak az egyes élelmiszerek forgalmazásával kapcsolatos csalárd módszerek előfordulási gyakoriságának megállapítása érdekében el kell végezniük a koordinált ellenőrzések második szakaszát.
(2)
A terv zökkenőmentes és gyors végrehajtásának elősegítése érdekében indokolt, hogy az Unió pénzügyi támogatásban részesítse azokat a tagállamokat, amelyek végrehajtják a bizottsági ajánlásban előírt hatósági ellenőrzéseket.
(3)
A vizsgálatok első szakaszát követő számítások alapján a marhahúst tartalmazóként forgalomba hozott és/vagy megjelölt élelmiszerek esetében a lóhús jelenlétének megállapítására szolgáló DNS-vizsgálat költségei vizsgálatonként 120 euróra tehetők. A koordinált tervek szokásos uniós társfinanszírozási aránya 50 %.
(4)
A gembloux-i (Belgium) Centre Wallon de Recherches agronomiques (CRA-W) a koordinált ellenőrzési terv szempontjából leginkább releváns vizsgálatok tekintetében jelenleg uniós referencialaboratórium státusszal rendelkezik. A koordinált ellenőrzési tervek során alkalmazott vizsgálati módszer összehangolása érdekében a Bizottság a központ támogatását kérte. E feladat nem tartozik azok közé a feladatok közé, amelyeket a központnak uniós referencialaboratóriumként, munkaprogramja szerint el kell látnia. E további feladat a számítások szerint legfeljebb 20 000 EUR költséggel jár, melyet a Bizottságnak 100 %-ban fedeznie kell.
(5)
A 966/2012/EU, Euratom európai parlamenti és tanácsi rendelet (3) (a továbbiakban: költségvetési rendelet) 84. cikkének és az 1268/2012/EU felhatalmazáson alapuló bizottsági rendelet (4) 94. cikkének megfelelően az uniós költségvetésből a kiadásokra vállalt kötelezettséget finanszírozási döntés előzi meg, amely meghatározza a költségvetésből fedezett kiadásokkal járó fellépés lényeges elemeit, és amelyet az intézmény vagy az intézmény által rájuk ruházott hatáskörökkel rendelkező hatóságok elfogadnak. Meg kell állapítani a támogathatósági kritériumokat.
(6)
Az uniós pénzügyi hozzájárulás odaítélésének feltétele a tervezett vizsgálatok és elemzések végrehajtása, valamint az, hogy az illetékes hatóságok az ebben a határozatban előírt határidőkön belül az összes szükséges információt benyújtsák. A hatékony ügyvitel érdekében az uniós pénzügyi hozzájárulás kérelmezése céljából benyújtott kiadási összegeket euróban kell megadni. Meg kell határozni a nem euróban felmerülő kiadásokra alkalmazott átváltási árfolyamot,
ELFOGADTA EZT A HATÁROZATOT:
1. cikk
Tárgy
(1) Az Unió összesen legfeljebb 145 440 EUR összegig hozzájárul a tagállamok számára a 2014/180/EU bizottsági ajánlásban (a továbbiakban: bizottsági ajánlás) említett koordinált ellenőrzési terv végrehajtása során felmerült költségekhez.
(2) Az Unió összesen legfeljebb 20 000 EUR összegig hozzájárul a gembloux-i (Belgium) Centre Wallon de Recherches agronomiques (CRA-W) részéről a húsban és húsipari termékekben előforduló be nem jelentett állatfajok kimutatására szolgáló vizsgálati módszer kalibrálása és koordinálása során felmerülő költségekhez.
(3) Az (1) és a (2) bekezdésben említett költségeket a 17.0403 költségvetési tételből kell finanszírozni.
2. cikk
A tagállamok elszámolható költségei
(1) Az 1. cikk (1) bekezdésében említett uniós hozzájárulás a bizottsági ajánlás 1. pontjában említett ellenőrzési terv végrehajtása keretében az illetékes hatóságok által elvégzett vizsgálatok költségeit 50 %-ban visszatéríti.
(2) Az uniós hozzájárulás nem haladhatja meg:
a)
vizsgálatonként átlagosan a 60 EUR-t;
b)
az I. mellékletben megadott összegeket.
(3) Csak a II. mellékletben megadott költségek részesíthetők pénzügyi hozzájárulásban.
3. cikk
A gembloux-i (Belgium) Centre Wallon de Recherches agronomiques (CRA-W) elszámolható költségei
(1) Az 1. cikk (2) bekezdésében említett uniós hozzájárulás a bizottsági ajánlásban említett koordinált ellenőrzési terv során alkalmazott vizsgálati módszer kalibrálásával és koordinálásával összefüggő költségeket 100 %-ban visszatéríti.
(2) A következő kiadások támogathatók:
a)
minden olyan munkatárs költsége, akit teljes mértékben vagy részben a laboratóriumi létesítményekben elvégzendő vizsgálatok végrehajtására alkalmaznak; a költségek a társadalombiztosítási járulékokkal és a javadalmazásban foglalt, jogszabályilag előírt egyéb költségekkel növelt tényleges fizetések mértékére korlátozódnak;
b)
a standard minták előkészítésével összefüggő fogyóeszközök;
c)
szállítási költségek;
d)
az a), b) és c) pontban említett költségek összegének 7 %-ával megegyező általános költségek.
(3) A költségeket az e határozat IV. mellékletében előírt formátumban 2014. augusztus 31-ig jelenteni kell.
4. cikk
Az elszámolhatóság szabályai
(1) Az 1. cikk (1) bekezdésében említett uniós hozzájárulás az alábbi feltételekhez kötött:
a)
a vizsgálatokat a bizottsági ajánlás feltételeinek megfelelően hajtották végre;
b)
a tagállamok a bizottsági ajánlásban említett jelentést az ugyanott megállapított határidőn belül benyújtották a Bizottságnak;
c)
a tagállamok 2014. augusztus 31-ig elektronikus formában pénzügyi beszámolót nyújtanak be a Bizottságnak az e határozat III. mellékletében meghatározott formátumban.
(2) Amennyiben az (1) bekezdésben megállapított feltételeket nem tartják be, a Bizottság - figyelembe véve a meg nem felelés jellegét és mértékét, valamint az Uniónak esetlegesen okozott pénzügyi veszteséget - csökkentheti az 1. cikkben említett hozzájárulás összegét.
(3) A Bizottság kérésére a tagállamok benyújtják a 2. cikknek megfelelően visszatérítési kérelem tárgyát képező költségeket bizonyító dokumentumokat.
5. cikk
Pénznem és átváltási árfolyam
(1) A tagállamok azon kiadásokat, amelyekre uniós pénzügyi hozzájárulást kérelmeznek, euróban, hozzáadottérték-adó és más adók nélkül adják meg.
(2) Ha a tagállam számára a kiadás nem euróban merült fel, akkor azt az érintett tagállamnak euróra átszámítva kell megadnia; az átszámítást az Európai Központi Bank által annak a hónapnak az első napja előtti utolsó kereskedelmi napon jegyzett árfolyamon kell elvégeznie, amelyben a kérelmet benyújtja.
6. cikk
Ez a határozat a költségvetési rendelet 84. cikke értelmében finanszírozási határozatnak minősül.
7. cikk
Ezt a határozatot a bizottsági ajánlás kihirdetésének napjától kell alkalmazni.
8. cikk
Ennek a határozatnak a tagállamok a címzettjei.
Kelt Brüsszelben, 2014. március 27-én.

Labels: 0
3
15
6